Broj: 711-I-571-M-76/23-02-23

Zagreb, 30. ožujka 2023.

**KATARINA FEHIR ŠOLA**

ravnateljica Zdravstvene ustanove Ljekarna Bjelovar

**Predmet: mišljenje na zahtjev obveznice Katarine Fehir Šola**

- daje se

Povjerenstvo za odlučivanje o sukobu interesa (dalje: Povjerenstvo) dana 20. ožujka 2023. pod brojem 711-U-3599-M-76/23-01-26 zaprimilo je zahtjev za davanjem mišljenja koji je podnijela obveznica Katarina Fehir Šola, ravnateljica Zdravstvene ustanove Ljekarna Bjelovar.

U podnesenom zahtjevu obveznica je navela da je nakon završetka postupka natječaja za radno mjesto ravnatelja Zdravstvene ustanove Ljekarna Bjelovar Upravno vijeće navedene ustanove na 2. sjednici donijelo Odluku o izboru i imenovanju ravnatelja/ice iste ustanove. Obveznica je dalje navela da je sukladno navedenoj Odluci s ravnateljicom potrebno definirati uvjete pod kojima će ista obavljati dužnost ravnatelja Zdravstvene ustanove Ljekarna Bjelovar, odnosno sklopiti ugovor o radu na određeno (mandatno) vrijeme. Obveznica zaključno postavlja upit treba li se s ravnateljicom sklopiti ugovor o radu prema općem propisu o radu i Pravilniku o radu Zdravstvene ustanove Ljekarna Bjelovar, kako je bilo do sada, ili ugovor o radu na temelju Zakona o sprječavanju sukoba interesa („Narodne novine“, broj 143/21., dalje: ZSSI).

Povodom navedenog zahtjeva, Povjerenstvo na temelju članka 32. stavka 1. podstavka 3. ZSSI-a na 3. sjednici održanoj 30. ožujka 2023., obveznici daje mišljenje, kako slijedi.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

Predmet uređenja ZSSI-a je sprječavanje sukoba između privatnog i javnog interesa u obnašanju javnih dužnosti, obveznici postupanja prema odredbama toga Zakona, obveza podnošenja i sadržaj imovinskih kartica, javna objava određenih podataka iz imovinskih kartica, postupak provjere podataka iz tih imovinskih kartica, trajanje obveza iz toga Zakona, izbor, sastav, status i nadležnost Povjerenstva, postupak pred istim te druga pitanja od značaja za sprječavanje sukoba interesa.

Uzimajući u obzir da ZSSI ne sadrži pravnu osnovu niti određuje način uređenja radnopravnih odnosa, nego sadrži odredbe o obvezama i pravima obveznika iz ZSSI-a, time je Povjerenstvo utvrdilo da ne postoji osnova za davanje mišljenja obveznici izvan nadležnosti koja je propisana ZSSI-em.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obveznica Katarina Fehir Šola, elektroničkom dostavom
2. Pismohrana